Diari Oficial de la Generalitat Valenciana


Sumari del DOGV 5730, del 28-03-2008 (2008/3544)

ORDRE de 12 de març de 2008, de la Conselleria d'Economia, Hisenda i Ocupació, per la qual s'establix el Programa de Tallers de Formació i Inserció Laboral i es convoquen i regulen subvencions per a l'exercici 2008.
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5730

Data del DOGV
:   28-03-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/3544


Data del document
:   12-03-2008

Organisme emissor
:   Servei Valencià d'Ocupació i Formació

Tipus de document
:   Ordre

Descriptors 

:   * Servici Valencià d'Ocupació i Formació
    * sindicat
    * aprenentatge professional
    * ajuda a l'ocupació
    * qualificació professional
    * accés a la professió
    * administració local
    * pràctiques de formació
    * suport econòmic
    * societat sense fins de lucre
    * organització patronal
    * inserció professional
    * ajuda pública

ORDRE de 12 de març de 2008, de la Conselleria d'Economia, Hisenda i Ocupació, per la qual s'establix el Programa de Tallers de Formació i Inserció Laboral i es convoquen i regulen subvencions per a l'exercici 2008. [2008/3544]  
En el marc del Programa Operatiu de la Comunitat Valenciana per als anys 2000-2006, la Generalitat va establir els Tallers de Formació i Inserció Laboral com a fórmula per al desenvolupament d'«itineraris individuals d'inserció», dirigits a col·lectius amb especials dificultats d'inserció en el mercat de treball per a facilitar-los aquesta incorporació per mitjà d'accions que combinen l'orientació i formació professional, la busca activa d'ocupació i, finalment, la seua inserció.  
En l'actualitat, aquest mecanisme continua sent igualment vàlid i així ho va proposar la Generalitat per al nou Programa Operatiu 2007-2013, orientat als col·lectius que es troben en una situació objectiva de més dificultat d'accés al mercat de treball, per a facilitar així la seua plena integració social. L'experiència d'aquests anys, aconsella mantindre com a col·lectius individualitzats als que es dirigixen aquests tallers, a les persones amb discapacitat, a les persones en risc d'exclusió social i als immigrants. D'altra banda, continuen sent també col·lectius beneficiaris les dones, els joves i els parats de llarga duració, si bé en aquest cas es podran desenvolupar tallers de Formació i Inserció Laboral en què s'agrupen indistintament aquests col·lectius de desocupats, la qual cosa facilitarà conformar un grup d'alumnes mínim, sobretot, en comarques d'interior. En tot cas, i d'acord amb les pròpies característiques dels tallers, aquests hauran d'atendre a les característiques individuals dels alumnes que hi participen.  
La present Ordre reforça així mateix el que les Àrees de Formació dels Tallers es vinculen al desenvolupament d'especialitats formatives reconegudes o a algun dels mòduls del Catàleg Nacional de Qualificacions per a facilitar, si és el cas, l'acreditació d'aquests processos formatius; així, l'Ordre prima les accions que donen lloc a l'obtenció de certificats de professionalitat, carnets professionals, així com les que habiliten per a l'exercici de treballs relacionats amb l'atenció a persones dependents. A més, es prioritzen com a beneficiàries de les ajudes a aquelles entitats que assumisquen compromís d'inserció dels alumnes formats i es considera l'establiment de mòduls formatius específics que faciliten la integració sociolaboral de la població immigrant, quan participe en qualsevol d'aquests tallers, d'acord amb els programes que amb aquesta finalitat establisca la Generalitat.  
En definitiva, els programes que es financen a càrrec d'aquesta ordre tracten d'avançar cap als objectius establits en la Llei Orgànica 5/2002, de les Qualificacions i la Formació Professional, considerant aquesta com a inversió en capital humà i propiciant la seua integració amb el conjunt de les polítiques actives d'ocupació en clau comunitària.  
Per tot això, i fent ús de les facultats que em conferixen la Llei 5/1983 de 30 de desembre de Govern Valencià; la Llei de la Generalitat Valenciana 3/2000, de 17 d'abril, per la qual es crea el Servici Valencià d'Ocupació i Formació; el Decret 129/2007, de 27 de juliol, del Govern Valencià, pel qual s'aprova el Reglament Orgànic i Funcional de la conselleria d'Economia, Hisenda i Ocupació, i el Decret 41/2001, de 27 de febrer, del Govern Valencià, pel qual s'aprova el Reglament Orgànic i Funcional del SERVEF, modificat pel Decret 173/2002, de 15 d'octubre, i pel Decret 141/2003, d'1 d'agost, ambdós del Govern Valencià, oït el Consell Valencià de Formació Professional,  
DISPOSE  
Capítol I  
Normes generals  
Article 1. Objecte, àmbit i gestió  
1. Les subvencions que es regulen i convoquen per mitjà de la present Ordre tenen com a objecte el finançament total o parcial, durant l'exercici 2008, del Programa de Tallers de Formació i Inserció Laboral (tallers FIL).  
2. Els Tallers de Formació i Inserció Laboral estaran dirigits a persones amb dificultats d'integració en el mercat del treball, a fi de proporcionar-los la qualificació professional per a exercir una ocupació concreta i adequada a les necessitats de les empreses de la Comunitat Valenciana, per mitjà d'una formació adaptada a les seues característiques individuals.  
3. Tots els tallers FIL hauran de desenvolupar-se a la Comunitat Valenciana, llevat que s'autoritze un àmbit geogràfic diferent.   
4. La gestió de les subvencions previstes en la present Ordre correspondrà al Servici Valencià d'Ocupació i Formació (d'ara en avant SERVEF) i la instrucció dels expedients a les direccions territorials d'Ocupació del SERVEF.  
Article 2. Beneficiaris   
1. Podran ser beneficiaris de les subvencions previstes en la present Ordre les entitats següents:  
a) entitats locals,  
b) organitzacions empresarials,  
c) organitzacions sindicals,  
d) altres entitats sense ànim de lucre.  
2. Els que aspiren a ser perceptors de les distintes ajudes hauran d'acreditar capacitat suficient de mitjans materials, humans i organitzatius per a aconseguir els objectius establits en el Programa, i complir la normativa sobre integració laboral de persones amb discapacitat o, si és el cas, l'exempció de la dita obligació, d'acord amb el que establix el Decret 279/2004, de 17 de desembre del Consell de la Generalitat (DOGV núm. 4.907, de 21.12.2004)  
3. No podran obtindre la consideració de beneficiaris les entitats sotmeses en alguna de les circumstàncies establides en l'article 13.2) i 3) de la Llei 38/2003, de 17 de novembre, General de Subvencions.  
4. Serà requisit per a la concessió de les subvencions i per al pagament d'aquestes que els beneficiaris es troben al corrent en el pagament d'obligacions per reintegrament de subvencions quan no tinguen deutes amb l'administració per reintegrament de subvencions en període executiu, d'acord amb el que preveu l'article 21 del Reglament de la Llei General de Subvencions.  
Article 3 Obligacions de les entitats beneficiàries  
Són obligacions de les entitats beneficiàries:  
a) Informar els alumnes dels tallers, prèviament al seu començament, sobre les qualificacions a obtindre després de la realització d'aquesta, així com de les habilitacions professionals a què donen lloc les dites qualificacions.   
b) Justificar davant del SERVEF, el compliment dels requisits i les condicions exigides en aquesta ordre.  
c) Justificar davant del SERVEF, en el termini i en els termes establits en la present Ordre, la realització dels tallers i les despeses subvencionades.  
d) Facilitar al SERVEF les tasques de seguiment i control tècnic.  
e) Sotmetre's a les actuacions de comprovació, a efectuar pel SERVEF, així com qualssevol altres de comprovació i control financer que puguen realitzar els òrgans de control competents, tant nacionals com comunitaris, d'acord amb el que preveu l'article 45 de la Llei 38/2003, de 17 de novembre, General de Subvencions, aportant tota aquella informació que li siga requerida en l'exercici de les actuacions anteriors.  
f) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.  
g) Comunicar al SERVEF la concessió de qualssevol altres subvencions, ajudes, ingressos o recursos, provinents de qualsevol altra administració o ens públic o privat que tinguen com a objecte el finançament de les activitats subvencionades.  
h). Acreditar amb anterioritat a dictar-se la proposta de resolució de concessió que es troba al corrent en el compliment de les seues obligacions tributàries i davant la Seguretat Social en els termes establits reglamentàriament.  
i) Disposar dels llibres comptables, registres diligenciats i la resta de documents degudament auditats en els termes exigits per les legislacions mercantil i sectorial aplicable al beneficiari en cada cas.  
j) Portar comptabilitat codificada de les despeses imputables a cada subvenció concedida.  
k) En el cas de realitzar Pràctiques no Laborals (d'ara en avant PNL), comunicar als representants legals dels treballadors dels centres laborals en què es desenvolupen les pràctiques, així com a la Inspecció Provincial de Treball corresponent, la relació d'alumnes participants en este Programa, la duració d'aquest, i el seu programa formatiu. La dita comunicació haurà de tindre lloc abans de l'inici de la PNL.  
l) No percebre cap quantitat de l'alumnat participant en l'acció subvencionada.  
ll) Abonar als alumnes que tinguen dret a això la corresponent ajuda.  
m) Donar a conéixer de forma inequívoca que es tracta d'una acció subvencionada per la conselleria d'Economia, Hisenda i Ocupació de la Generalitat Valenciana, i cofinançada pel Fons Social Europeu, de conformitat amb les instruccions i els models que a aquest efecte subministre el SERVEF.  
n) Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, General de Subvencions.  
Capítol II  
Característiques dels tallers  
Article 4. Àrees  
Els tallers que es desenvolupen a l'empara de la present Ordre es componen d'itineraris individualitzats d'inserció, que inclouran una àrea de formació, una àrea de tutoria i implicaran una anàlisi de les característiques individuals dels participants per a personalitzar al màxim l'itinerari d'inserció. Podran incloure, a més, en funció dels destinataris, les àrees següents:  
1. Busca activa d'ocupació per part de l'entitat, que permeta dirigir la formació a una ocupació concreta, en la mesura que siga possible prèviament coneguda.  
2. Seguiment del desenvolupament de la inserció, en el cas de produir-se contractació en els termes establits en l'article 14.4, fins a 30 dies posteriors a la incorporació a un lloc de treball, sense superar la data prevista de finalització del taller.  
Article 5. Àrees de Formació i de Tutoria  
1. En cada itinerari, l'Àrea de Formació inclourà mòduls formatius de Formació Professional Ocupacional, que podran ser algun dels previstos en el fitxer d'especialitats del SPEE en vigor a l'1 de gener de 2008, o algun dels mòduls del catàleg nacional de les qualificacions, amb una duració mínima de 250 hores, a la qual s'afegirà un mòdul de sensibilització mediambiental, amb una duració de 9 hores, que correspondrà a l'especialitat del Fitxer d'Especialitats abans esmentat codi FCOA02, dirigit a introduir l'alumnat en el coneixement dels principals problemes mediambientals, tant a escala general, com en l'àmbit laboral i les seues possibles solucions.  
Els projectes formatius determinaran, amb claredat, si s'adapten als mòduls i continguts assenyalats amb anterioritat. Cas que no tinguen vinculació amb els referents del fitxer d'especialitats del SPEE o del catàleg nacional de les qualificacions, la denominació de les accions no haurà de donar lloc a equívocs ni confusions amb accions semblants d'aquests referents.   
L'Àrea de Formació podrà incloure, així mateix, en funció dels destinataris:  
a) Pràctiques No Laborals (PNL), destinades a l'adquisició de competències bàsiques, professionals i polivalents que permeten la inserció sociolaboral i l'exercici responsable d'una ocupació, que es realitzaran en les condicions assenyalades en el capítol V de la present Ordre.  
b) Formació bàsica en àrees instrumentals, com a llenguatge o matemàtiques, sempre en el context sociolaboral, i partint dels coneixements previs dels alumnes.  
c) Formació i orientació laboral, encaminada a familiaritzar els participants amb la normativa, la prevenció de riscos laborals, les tècniques de cerca d'ocupació, i a proporcionar un coneixement del mercat laboral.  
d) Formació en habilitats socioprofessionals de caràcter polivalent, que permeten a l'alumnat adquirir un repertori de competències comunes a un conjunt d'ocupacions.  
e) Quan en el projecte participen alumnes immigrants, el SERVEF podrà establir la necessària impartició d'un mòdul formatiu per a facilitar la seua integració sociolaboral, d'acord amb els programes que, a aquest efecte, establisca la Generalitat.  
2. L'Àrea de Tutoria anirà destinada a facilitar a l'alumnat suport, informació i recursos complementaris al llarg de tot el taller, a més de facilitar el desenvolupament personal, les actituds i orientacions necessàries per a la cerca de treball, la contínua actualització professional, l'autoestima i la motivació.  
Article 6. Itinerari individualitzat d'inserció  
En el termini de 15 dies des del començament del taller, l'entitat elaborarà, per a cada participant, un itinerari individualitzat d'inserció que inclourà el programa adaptat que s'ha dissenyat després de l'anàlisi de les seues característiques.  
Article 7. Professor/a  
L'entitat nomenarà, per a cada alumne participant, un professor/a, que serà el responsable de la tutoria, l'orientació, el seguiment i la coordinació de tot l'itinerari d'inserció.  
Article 8. Formadors  
1. Per a desenvolupar els tallers, les entitats promotores comptaran, com a mínim, amb el personal següent:  
a) Almenys una persona amb llicenciatura de Psicologia, Pedagogia o Psicopedagogia, Ciències de l'Educació, diplomatura en Educació Social, en Treball Social o Magisteri, o Tècnic superior en Integració Social, que assumirà les tasques de coordinació del taller.   
b) Una persona experta en els mòduls de Formació Professional Ocupacional, preferentment amb coneixements polivalents teoricopràctics. Els dits coneixements hauran d'acreditar-se per mitjà de documentació que demostre l'experiència en les especialitats triades.  
2. En els programes en què participen persones amb discapacitats, persones en situació de risc d'exclusió social o immigrants, es podrà comptar amb la intervenció d'altres professionals en funció de les característiques d'aquells, fent constar la titulació, les funcions i els objectius en el projecte d'actuació.  
Capítol III  
Procediment de Concessió  
Article 9. Presentació de sol·licituds, documentació i termini  
1. Les sol·licituds es presentaran en qualsevol dels registres del SERVEF, o en qualssevol altra de les formes establides en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, utilitzant per a això els models normalitzats. Cada sol·licitud es formularà incloent, de forma prioritzada i sense que superen en conjunt el nombre de cinc, totes les accions corresponents a l'entitat, en el seu àmbit provincial.  
2. Tota sol·licitud haurà d'anar acompanyada de la documentació següent:  
a) Documentació acreditativa i identificadora de l'entitat sol·licitant i del seu representant legal, i en el cas d'altres entitats sense ànim de lucre a què es referix l'article 2.1.d), un informe en què s'indicarà la seua composició i la seua trajectòria en l'àmbit social.  
b) Document d'identificació fiscal de l'entitat sol·licitant.  
c) Dades de domiciliació bancària segons model facilitat a aquest efecte (fitxa de manteniment de tercers).  
d) La presentació de la sol·licitud de subvenció comportarà l'autorització del sol·licitant perquè el SERVEF obtinga directament l'acreditació del compliment de les obligacions tributàries i amb la Seguretat Social previstes en els articles 18 i 19, respectivament, del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre de 2003, General de Subvencions; i en aquest cas el sol·licitant no haurà d'aportar les corresponents certificacions.  
No obstant això, el sol·licitant podrà denegar o revocar aquest consentiment efectuant comunicació escrita al SERVEF en aquest sentit. Però, hauran d'aportar-se certificats originals positius, o còpia compulsada, de l'Agència Estatal de l'administració Tributària, de la conselleria d'Economia, Hisenda i Ocupació i de la Tresoreria General de la Seguretat Social, expressiva d'estar al corrent en el compliment de les obligacions fiscals i amb la Seguretat Social, la validesa de la qual haurà d'estendre's a la data d'atorgament de l'ajuda.  
e) Projecte de les actuacions que es volen desenvolupar en una única sol·licitud, en suport CD i en paper, en què es concretaran els itineraris individualitzats, en el cas de conéixer els participants, les àrees que es preveuen desenvolupar i els seus continguts, la metodologia per a individualitzar la formació, característiques del personal i de l'alumnat, etc.  
f) Compromís voluntari, si és el cas, d'acord amb el model recollit en l'annex a la present Ordre, de realització de PNL en els termes recollits en el capítol V de la present Ordre.   
g) Descripció i plans de les instal·lacions que calga utilitzar per al desenvolupament del taller, que hauran de reunir les degudes condicions d'accessibilitat per a discapacitats físics.  
h) Documentació que acredite el dret d'ús de les indicades instal·lacions, documentació que haurà de reunir tots els requisits legals.  
i) Llista prioritzada de les inversions que es preveuen realitzar, en el supòsit de sol·licitar subvencions per a la realització d'un taller per a persones discapacitades.  
j) Declaració responsable de no trobar-se en cap dels supòsits de l'article 13.2 i 3, de la Llei 38/2003, de 17 de novembre, General de Subvencions, segons model normalitzat.  
k) Declaració responsable de l'entitat sol·licitant sobre el compliment de la normativa sobre integració laboral de persones amb discapacitat o, si és el cas, l'exempció d'aquesta obligació.   
3. En el cas que els dos primers documents mencionats en l'anterior apartat ja estigueren en poder del SERVEF, el sol·licitant podrà acollir-se al que establix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència en què van ser presentats i que no hagen transcorregut més de cinc anys des de la finalització del procediment a què corresponguen. En els supòsits d'impossibilitat material d'obtindre el document, l'òrgan competent podrà requerir al sol·licitant la seua presentació o, si no n'hi ha, l'acreditació per altres mitjans dels requisits a què es referix el document.   
4 Quan la sol·licitud no reunisca els requisits establits en la present Ordre, o no s'acompanye la documentació que d'acord amb la mateixa resulte exigible, de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es requerirà als interessats perquè, en un termini de 10 dies, esmenen la falta o acompanyen els documents necessaris, amb indicació que si així no ho feren, se li tindrà per desistits de la seua petició, prèvia resolució de la directora general del SERVEF o de l'òrgan en qui delegue, que haurà de ser dictada en els termes que preveu l'article 42 de l'esmentada Llei.  
5. El termini de presentació de sol·licituds de les ajudes regulades en la present Ordre serà de vint dies hàbils a comptar de l'endemà a la publicació d'aquesta en el Diari Oficial de la Comunitat Valenciana.   
Article 10.Forma de concedir les subvencions   
Les subvencions previstes en la present Ordre es concediran en règim de concurrència competitiva.  
Article 11. Valoració de les sol·licituds  
1. Tota sol·licitud estarà subjecta a:  
a) Una valoració formal, prèvia, a càrrec del personal de les direccions territorials del SERVEF, que supervisarà si es complixen els requisits formals previstos en la present Ordre.  
b) Una valoració tècnica, respecte de les sol·licituds que hagen superat la valoració formal, a càrrec del personal de les direccions territorials del SERVEF, en què s'analitzarà:  
· La idoneïtat del personal previst en el TFIL, que es valorarà fins a 8 punts.  
· La infraestructura docent de l'entitat sol·licitant, que es valorarà fins a 4 punts.  
· Les expectatives d'ocupació i el compromís d'inserció voluntàriament manifestat per les entitats sol·licitants, que no serà inferior al 25% dels alumnes que finalitzen el taller, que es valorarà fins a 12 punts.  
· Els antecedents i la trajectòria de l'entitat, que es valorarà fins a 6 punts.  
c) Una valoració material, respecte de les sol·licituds que hagen superat la valoració tècnica, a càrrec d'una taula tècnica, designada pel director general del SERVEF, que analitzarà:   
· el perfil dels destinataris del Taller de Formació i Inserció Laboral, que es valorarà fins a 3 punts;  
· el contingut de les accions que calga desenvolupar, que es valorarà fins a 8 punts; es primaran les accions que s'adapten als continguts dels certificats de professionalitat, carnets professionals, així com les que habiliten per a l'exercici de treballs relacionats amb l'atenció a persones dependents.  
· la seua metodologia, que es valorarà fins a 5 punts;  
Aquesta Taula Tècnica estarà presidida pel cap del Servici de Planificació i Ordenació de la Direcció General de Formació i Qualificació del SERVEF, i en ella s'integraran:  
· sis tècnics del SERVEF;  
· dos tècnics de la conselleria d'Educació;  
· dos tècnics de la conselleria de Benestar Social, nomenats a proposta de l'òrgan competent de la conselleria;  
· un tècnic de la conselleria d'Immigració, nomenat a proposta de l'òrgan competent de la conselleria;  
· dos representants de les organització sindicals més representatives;  
· dos representants de les associacions empresarials més representatives.  
Aquesta Taula Tècnica, com a òrgan col·legiat, s'ajustarà en el seu funcionament al règim establit en els articles 22 a 27 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. La taula tècnica, una vegada realitzada la valoració material, elaborarà, per a cada tipus de taller i per províncies, una llista ordenada per la puntuació obtinguda dels projectes que hagen sigut objecte de valoració tècnica i material, amb indicació dels factors o criteris tinguts en compte i la seua aplicació concreta.   
3. La Direcció Territorial d'Ocupació del SERVEF de cada província, a la vista de l'expedient i de l'informe del resultat de la valoració, formularà la proposta de resolució degudament motivada.  
4. Amb caràcter previ a la proposta de resolució, l'entitat beneficiària haurà de trobar-se al corrent en el compliment de les obligacions tributàries i amb la Seguretat Social. En el cas que s'haguera expirat el termini de validesa dels certificats aportats junt amb la sol·licitud, es requerirà per l'òrgan instructor la corresponent acreditació.  
Article 12. Resolució  
1. El director general del SERVEF, o persona en qui delegue, vista la proposta dels directors territorials i tenint en compte les circumstàncies de cada cas, dictarà les resolucions procedents fins a esgotar el pressupost assignat.   
Si després de la concessió d'una subvenció, una entitat renunciara a aquesta, l'import de la dita subvenció podrà ser destinat a atendre una sol·licitud que figure en la llista elaborada per la taula tècnica, segons l'ordre de puntuació.  
2. El termini màxim per a resoldre i notificar la resolució procedent serà de sis mesos a comptar de l'endemà de la publicació d'aquesta ordre.  
3. La resolució es notificarà als interessats en els termes que preveu l'article 58 de la Llei 30/1992, de Règim Jurídic de les Administracions Públiques i del procediment Administratiu Comú, en la redacció donada en la Llei 4/1999.  
4. Transcorregut el termini anterior sense que s'haja dictat i notificat resolució expressa, s'entendrà desestimada la sol·licitud per silenci administratiu, de conformitat amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener, en relació amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat Valenciana; i això sense perjuí que subsistisca l'obligació legal de resoldre sobre la petició formulada.  
5. El text de les resolucions contindrà la motivació de la resolució, les dades relatives a cada taller, el nombre d'expedient, l'entitat beneficiària, el lloc de realització de l'acció subvencionada, la duració horària, el nombre d'alumnes, la realització, si és el cas, de Pràctiques no Laborals, la quantia concedida i el compromís d'inserció laboral assumit, i incorporarà, si és el cas, les condicions, obligacions i determinacions accessòries a què haja de subjectar-se l'entitat beneficiària d'aquesta.  
6. Les resolucions que dicte el director general del SERVEF a l'empara de la present Ordre esgoten la via administrativa, i contra elles podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar de l'endemà a la notificació de la resolució, d'acord amb el que establix els articles 10.1.a) i 46.1 de la Llei 29/1998, de 13 de juliol, reguladora de la jurisdicció contenciosa administrativa. I això, sense perjuí del que disposen els articles 116 i 117 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que els interessats puguen exercitar, si és el cas, qualsevol altre recurs que consideren convenient.  
7. En el supòsit que les entitats interessades foren entitats locals, es podrà interposar recurs contenciós administratiu davant d'idèntic òrgan jurisdiccional, de conformitat amb el que establixen els articles 10, 44 i 46.6 de la Llei 29/1998, de 13 de juliol, reguladora de la jurisdicció contenciosa administrativa, en el termini de dos mesos a partir de l'endemà a la notificació, llevat que hi haguera hagut el requeriment a què fa referència l'article 44 de la mencionada Llei, i en este cas l'esmentat termini comptarà des de l'endemà a aquell en què es reba la comunicació de l'acord exprés o s'entenga presumptament rebutjat.   
8. El SERVEF publicarà d'acord amb la normativa vigent les ajudes concedides amb expressió de la convocatòria, el programa i el crèdit pressupostari a què s'imputen, beneficiari, quantitat concedida i finalitat de la subvenció.  
Article 13. Costos elegibles per a les entitats beneficiàries  
Els costos elegibles es distribuiran en:  
1. Part A: despeses de professorat i del personal encarregat del disseny, l'avaluació i la coordinació de l'itinerari individualitzat.  
a) Gastos de professorat, en què s'inclouran:  
· Salaris del professorat o, si és el cas, del servici docent extern, per a l'horari d'impartició de la formació, avaluacions i revisions periòdiques dels alumnes, preparació de classes, així com tutories i orientació a l'alumnat.  
· Despeses de Seguretat Social a càrrec de l'entitat beneficiària quan haja contractat el personal com a treballadors per compte d'altri, amb obligació de la seua afiliació i/o alta en la Seguretat Social.  
b) Despeses del personal encarregat del disseny, avaluació i realització de l'itinerari individualitzat, en què es comprendran:  
· Costos del disseny, avaluació i seguiment de l'itinerari individualitzat d'inserció, incloent exclusivament:  
- Disseny de l'itinerari individualitzat de formació i inserció.  
- Suport a la busca activa d'ocupació.  
- Suport i seguiment en el lloc de treball, que podrà realitzar-se fins als 30 dies posteriors a la contractació de l'alumnat, i sempre abans de l'1 de novembre, llevat que autoritze el director del SERVEF, o persona en qui delegue, una data diferent.   
- Costos de coordinació.  
En cap cas les despeses d'aquest apartat b) podran superar el 25% de la part A.   
2. Part B: despeses d'organització o institucionals, entre les quals s'inclouran:  
a) Costos indirectes:  
· Despeses d'assegurances d'accidents de l'alumnat, que comprendrà l'accident in itinere i els succeïts en les PNL, així com els de responsabilitat civil derivats de danys causats a les empreses on es desenvolupen les PNL.  
· Despeses de selecció de l'alumnat, quan es justifiquen i es motiven adequadament.  
· Despeses de personal propi directiu i administratiu atribuïbles al desenvolupament del taller FIL. En cap cas aquesta despesa podrà superar el 15% de la part B.  
Seran imputables les despeses que es produïsquen tant en el període de la realització de l'acció objecte de la subvenció, com en els 15 dies anteriors al seu inici i els 15 dies posteriors a la seua finalització.  
· Despeses generals atribuïbles a l'acció subvencionada:  
- Despeses de publicitat, que responguen a les actuacions realitzades en compliment del que disposa l'article 3, lletra n), de la present Ordre.  
- Despeses de lloguers, tant d'instal·lacions com de maquinària directament relacionada amb la docència.  
- Despeses d'energia elèctrica, combustible i, en general, manteniment de les instal·lacions i equips docents.  
- Despeses de comunicació (fax, telèfon, connexió Internet, etc.).  
- Despeses no especificades anteriorment, associats a l'execució de l'activitat formativa fins al 5% de la part B.  
b) Costos directes, com ara:  
· Amortització d'instal·lacions, equips i ferramentes, que hauran de tindre sempre una connexió directa amb l'activitat docent de l'entitat beneficiària, de duració superior a un exercici natural, excloent-se la d'aquells béns que hagen sigut objecte de subvenció pública per a la seua adquisició. Aqueste despeses es calcularan d'acord amb la normativa vigent i hauran de correspondre a inversions oficialment registrades en la comptabilitat de l'entitat beneficiària de la subvenció. En cap cas les despeses d'amortització podran superar una imputació del 25% de la part B, i correspondran al període de realització del TFIL.  
· Material consumible adquirit per al desenvolupament de la docència, no recuperable a la finalització de l'acció subvencionada.  
· Altres costos imputables a l'acció subvencionada, en particular:  
- compra de material didàctic;  
- despeses de traducció de materials d'ensenyança;  
- despeses de recopilació, edició, impressió, de materials d'ensenyança;  
- despeses derivades de la realització de les PNL.  
- despeses financeres derivades de la transferència bancària prevista en l'article 14-5, de la present Ordre per al pagament corresponent a la Part A.  
3. Part C: despeses d'ajuda per assistència dels alumnes als tallers.  
4 Part D: inversions en el cas de tallers dirigits a persones discapacitades, i que comprendrà les despeses per inversió o adquisició d'equipaments directament relacionats amb l'acció formativa, i d'adaptació de locals per al desenvolupament de les accions formativa.  
5. Les limitacions percentuals respecte de la part A i part B anteriorment assenyalades en els apartats 1 i 2 s'aplicaran una vegada practicades les minoracions que per hores i/o alumnes pogueren correspondre.  
6. No es considerarà despesa subvencionable en cap de les parts de la subvenció anteriorment citades, l'IVA o qualssevol altres impostos indirectes quan siguen susceptibles de recuperació o compensació per l'entitat beneficiària.  
7. Per a ser considerats despeses subvencionables aquests hauran de respondre de manera indubtable a la naturalesa de l'activitat subvencionada.  
8. Els beneficiaris podran subcontractar el professorat, el control de la docència i la selecció de l'alumnat, sense que supere el 80% de l'import de l'activitat subvencionada. El professorat, en el cas de subcontractació, haurà de subjectar-se al perfil que ha sigut objecte de valoració.  
Quan l'activitat concertada amb tercers excedisca del 20 per 100 de l'import de la subvenció i el dit import siga superior a 60.000 euros, la subscripció del corresponent contracte haurà de formalitzar-se per escrit i ser autoritzat prèviament per l'òrgan concedent, ja siga de forma expressa en la pròpia resolució de concessió de la subvenció o mitjançant una resolució posterior, emesa en el termini de 15 dies a comptar de la sol·licitud de l'autorització. S'entendrà atorgada l'autorització quan transcórrega l'esmentat termini sense pronunciament de l'òrgan concedent. En cap cas podrà fraccionar-se un contracte amb l'objecte de disminuir la quantia d'aquest i eludir el compliment d'aquest requisit.  
9. En tot cas, s'aplicarà als beneficiaris i als contractistes els límits i les obligacions establits en l'article 29 de la Llei 38/2003, de 17 de novembre, General de Subvencions, i en l'article 68 del Reglament de la dita Llei.  
10. En el cas que l'entitat beneficiària subcontracte la impartició de la docència, sense perjuí del que establix el paràgraf anterior, la documentació justificativa relacionarà, per a cada docent, les seues dades personals, mòduls impartits, nombre d'hores i la quantitat abonada en concepte de salari en relació a les hores d'impartició de les accions formatives, avaluacions i revisions periòdiques dels alumnes, preparació de classes i tutoria.  
11. En cap cas el cost d'adquisició dels conceptes de despeses subvencionables podrà ser superior al valor de mercat.  
Article 14. Pagament i liquidació de les subvencions   
1. Podrà anticipar-se el pagament a l'entitat beneficiària el 75% de l'import de l'ajuda prèvies les corresponents garanties constituïdes a favor de la Generalitat Valenciana en la forma legalment prevista. Estaran exempts de l'obligació de presentar garantia els beneficiaris de les ajudes en els casos legalment previstos.  
2. La justificació de la possible bestreta i/o el pagament de la subvenció es faran efectius al finalitzar l'acció subvencionada, prèvia presentació d'un compte justificatiu, preferentment a través de l'aplicació SIDEC, que entregarà el SERVEF a les entitats que impartisquen l'acció formativa a l'inici del curs, d'acord amb allò que s'ha assenyalat en l'article 72 del Reglament de la Llei General de Subvencions, amb la documentació següent:  
a) una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades;  
b) una memòria econòmica justificativa del cost de les activitats realitzades, que contindrà:  
- una llista classificada de les despeses i inversions de l'activitat, amb indicació del creditor i del document, el seu import, data d'emissió i data de pagament;  
- les factures o document de valor probatori equivalent en el tràfic mercantil o amb eficàcia administrativa incorporats en la relació a què es fa referència en el paràgraf anterior i la documentació acreditativa del pagament;  
- indicació si és el cas dels criteris de repartiment dels costos generals i/o indirectes incorporats a la relació de despeses abans citada;  
- una relació detallada d'altres ingressos que hagen finançat l'activitat subvencionada amb indicació del seu import i procedència;  
- els tres pressupostos que, en aplicació de l'article 31.3 de la Llei General de Subvencions, haja d'haver sol·licitat el beneficiari;  
- La carta de pagament de reintegrament en el supòsit de romanents no aplicats.   
3. Les despeses es justificaran amb còpia compulsada de les factures i la resta de documents de valor probatori equivalent en el tràfic jurídic mercantil o amb eficàcia administrativa. Els justificants originals es marcaran amb una estampilla establida a aquest efecte.  
4. El compte justificatiu haurà de presentar-se en el termini màxim de 30 dies naturals a comptar de la data de finalització de l'acció formativa subvencionada, sense superar el 15 de novembre. Transcorregut el dit termini sense que s'haguera efectuat la presentació de la indicada documentació, per la Direcció Territorial corresponent s'aplicarà allò que s'ha previst per a aquests casos en el Reglament de la Llei 38/2003, de 17 de novembre, General de Subvencions.  
En el cas que s'haguera anticipat almenys el 75% de la subvenció la corresponent justificació haurà de ser presentada abans del 30 de desembre.   
En l'indicat termini s'haurà de presentar els contractes laborals que acrediten el compliment del compromís d'inserció, contractes que hauran de ser almenys de tres mesos de duració en el supòsit de ser a jornada completa, o de menys de sis mesos en el cas de ser a jornada parcial.  
La justificació de la inversió realitzada s'efectuarà dins de la primera mitat del període de realització del taller.  
5. Els pagaments corresponents a la part A, quan siguen efectuats directament per l'entitat beneficiària a la persona física interessada, es justificaran per mitjà del pertinent comprovant de la transferència bancària. En els altres casos es justificaran preferentment per mitjà del document de transferència bancària. En tot cas, per a despeses menors, acreditats per mitjà de rebuts, aquests identificaran clarament el perceptor firmant d'aquests.   
6. En cap cas s'abonarà per l'administració per docent, hora i alumne una quantitat superior a la quantia fixada per al mòdul A del programa corresponent.  
Article 15. Rendiments financers  
D'acord amb el que preveu l'article 19.5 de la Llei 38/2003, de 17 de novembre, General de Subvencions, els rendiments financers que es generen pels fons lliurats a les entitats beneficiàries, no incrementaran l'import de la subvenció concedida, en raó a l'escassa quantia d'aquests i la dificultat de la seua aplicació a les activitats subvencionades i del seu seguiment i control.  
Article 16. Minoracions i reintegrament de la subvenció concedida  
1. L'alteració d'alguna de les característiques no essencials del projecte aprovat; l'incompliment d'algunes condicions establides en la resolució; la falta de justificació de la totalitat de les despeses subvencionades i la concessió, després de la presentació de la sol·licitud, d'altres ajudes públiques o privades que en el seu conjunt superen el cost de l'activitat que haja de desenvolupar el beneficiari, podran donar lloc a la minoració de la subvenció concedida respecte de les parts A i B.  
En especial, a la vista de la documentació presentada, es procedirà a la minoració de la subvenció concedida en els supòsits següents:  
a) No haver-se impartit la totalitat de les hores aprovades per resolució. Es procedirà en aquest supòsit a la minoració proporcional de la subvenció concedida.  
b) Per baixes dels alumnes:  
· Durant la primera mitat del període de duració del taller, l'entitat podrà incorporar nous alumnes fins a completar el nombre màxim que fixa la resolució d'inici, i substituir els alumnes que hagen sigut baixa amb noves altes. La diferència entre el nombre d'alumnes que establix la resolució d'aprovació del taller, i els alumnes realment participants en la mitat del curs, determinarà la minoració proporcional en la part A i en la part B de la subvenció concedida o de l'import de la subvenció resultant una vegada practicada la minoració per hores, si és el cas.   
· Quan en la segona mitat del període de duració del taller es produïra una disminució del nombre d'alumnes no imputable a l'entitat col·laboradora, només es minorarà la part B de la subvenció concedida o de la subvenció recalculada, si és el cas, a partir de la tercera baixa inclusivament. No s'aplicarà cap minoració quan l'abandó de l'alumnat es dega a contractació degudament acreditada, que podrà ser-ho per mitjà de declaració responsable on conste el nom de l'empresa, la data de contractació i el nombre patronal, extrems que poden ser comprovats per l'administració.  
c) Per no haver-se justificat en els termes establits en l'Ordre i en la resolució de concessió d'ajudes la totalitat de les despeses subvencionades.  
d) Per ser el personal docent professors el perfil del qual no s'ajusta al previst en el corresponent projecte. En este cas, la minoració s'efectuarà únicament respecte de la despesa corresponent a aquest professor.  
e) Per no haver-se acreditat íntegrament el compromís d'inserció assumit per l'entitat. Aquesta minoració s'aplicarà sobre el total de les parts A i B de la subvenció concedida, o de l'import resultant després de practicar les minoracions oportunes si és el cas, d'acord amb el grau d'incompliment del compromís d'inserció o contractació.  
2. Qualsevol dels casos previstos en l'article 37 de la Llei 38/2003, de 17 de novembre, General de Subvencions, així com en els articles 91, 92 i 93 del Reglament d'aplicació de la indicada Llei, donarà lloc a la incoació per l'òrgan competent per a la concessió de les ajudes del corresponent procediment de reintegrament, que podrà finalitzar, si és el cas, amb el desistiment sense efecte de la subvenció i l'obligació de reintegrar les quantitats indegudament percebudes i l'interés de demora, des del moment del pagament de la subvenció. En la tramitació del procediment es garantirà en tot cas el dret de l'interessat a l'audiència.  
En especial, es podrà resoldre la subvenció concedida en els següents supòsits d'incompliment per part de l'entitat:  
a) Obtenció de la subvenció falsejant les condicions requerides per a això o ocultant aquelles que ho hagueren impedit.  
b) Incompliment de la finalitat per a la qual la subvenció va ser concedida, o de les condicions exigides per a la seua concessió en la resolució d'aprovació.  
c) Percepció per part de l'entitat col·laboradora de qualsevol quantitat econòmica procedent de l'alumnat participant en els cursos.  
d) Qualsevol altre motiu que perjudique el fi últim pel qual la subvenció haja sigut concedida i, en particular, l'incompliment dels criteris emanats de la present Ordre, en especial la no realització de les PNL, quan aquestes figuren en la sol·licitud.  
e) La falsedat de les dades contingudes en la declaració prevista en l'apartat 2 de l'article 14 de la present Ordre.  
f) L'obstaculització de les actuacions de seguiment i control pel SERVEF, o l'incompliment de les obligacions d'informació de dades.  
Tot això sense perjuí del que preveu la mencionada Llei 38/2003, General de Subvencions, quant a infraccions i sancions administratives en matèria de subvencions.  
Capítol IV  
Normes relatives als tallers de Formació i Inserció Laboral  
Article 17. Programes d'actuació  
Els tallers es configuraran d'acord amb alguna de les següents quatre modalitats:  
1. Tallers per a persones en situació de desocupació, que pertanyen indistintament a qualsevol dels següents col·lectius:  
Dones  
Menors de 25 anys  
Desocupats/es de llarga duració.   
2. Tallers per a persones en situació de desocupació, amb itineraris singulars i identificables per a afavorir la seua inserció laboral:  
2.1.) Tallers per a persones discapacitades,  
2.2.) Tallers per a persones en risc d'exclusió social,  
2.3.) Tallers per a immigrants.  
Article 18. Quantia de les ajudes  
1 Es podrà atorgar subvencions a cada un dels projectes presentats a l'empara d'aquesta ordre, distribuïdes de la manera següent:  
a) Per als col·lectius del punt 1 de l'article 17: 4,80 euros per hora i alumne, distribuïdes en:  
· Part A: 2,70 euros, per hora i alumne.  
· Part B: 2,10 euros, per hora i alumne.  
b) Per als col·lectius del punt 2 de l'article 17: 7,50 euros per hora i alumne, distribuïdes en:  
· Part A: 4,20 euros, per hora i alumne.  
· Part B: 3,30 euros, per hora i alumne.  
2. Els alumnes participants en un taller FIL a l'empara de la present Ordre, podran percebre una ajuda econòmica (Part C) en concepte d'assistència pels imports següents:  
a) 6 euros per dia realment assistit per a l'alumnat participant en els tallers del grup 1 de l'article 17.  
b) 10,80 euros per dia realment assistit per a l'alumnat participant en els tallers del grup 2 de l'article 17.  
3. Per als tallers dirigits a persones discapacitades en concepte de subvenció per inversions en instal·lacions, maquinària i utillatge, es podrà atorgar un import màxim de 6.000 euros. Les inversions hauran de quantificar-se de forma detallada en el projecte d'actuació, amb indicació d'unitats d'obres i preus unitaris, i hauran de destinar-se exclusivament a les necessitats l'acció formativa que calga desenvolupar.  
Article 19. Destinataris dels tallers  
Amb caràcter general, seran destinatàries del present Programa les persones desocupades que estiguen inscrites en els centres SERVEF d'Ocupació com a demandants d'ocupació amb data anterior a la seua incorporació al taller, i tindran preferència en tots ells, els immigrants, les dones i en especial les dones objecte de violència domèstica, els discapacitats, les persones amb càrregues familiars i aquelles que porten inscrites més d'un any com a desocupades en els centres SERVEF d'Ocupació. En el cas dels tallers per a immigrants, els destinataris podran ser igualment majors de 16 anys la tutela dels quals siga exercida per l'administració.   
S'exigirà a cada participant, reunir un dels requisits següents:  
· Parats de llarga duració que es troben inscrits durant més d'un any com a demandants d'ocupació acreditat pel centre SERVEF d'Ocupació, o declaració responsable de no percebre retribucions per compte propi o alié en aquest període, i una certificació de la seua vida laboral emesa per la Tresoreria de la Seguretat Social.  
· Menors de 25 anys a l'inici del taller, acreditat pel DNI.  
· Dones, acreditat pel DNI.  
· Persones amb discapacitats físiques, psíquiques, sensorials o malaltes mentals cròniques, acreditades a través del certificat del Centre de Diagnòstic i Orientació de Minusvalidesa de la Direcció General d'Integració Social del Discapacitat.  
· Persones en situació de risc d'exclusió social, acreditat a través de justificant emés per un servici social general o especialitzat.   
· Immigrants, que es troben davall la tutela de l'administració, o amb permís de residència, i permís de treball, acreditat a través dels esmentats justificants en vigor, o sol·licitud d'asil polític admesa a tràmit i Certificat d'Empadronament.  
Article 20. Duració i horari   
1. Els tallers de formació i inserció laboral tindran una duració màxima de 500 hores.  
2. L'horari del taller en el període d'estada en el centre formatiu estarà comprés entre quatre i sis hores diàries, de dilluns a divendres, llevat que el director territorial d'Ocupació del SERVEF autoritze un altre distint. En cap cas es podrà autoritzar un horari inferior a 20 hores ni superior a 40 hores setmanals.  
3. En el supòsit de PNL, l'horari s'adequarà a les condicions dels centres de treball en què es realitzen aquestes.  
4. Els tallers hauran de finalitzar abans de l'1 de novembre de 2008, llevat que s'haja realitzat a l'entitat beneficiària un bestreta del percentatge màxim de l'ajuda que s'establisca legalment, concedida en concepte de part A, B i C, i el taller haja començat abans del 15 de setembre, i en aquest cas podran finalitzar abans del 16 de desembre.  
Article 21. Nombre de participants   
1. El nombre de participants en tallers destinats als col·lectius de desocupats de l'article 17.1 d'aquesta ordre, estarà entre 6 i 12.  
2. El nombre de participants en tallers destinats a discapacitats, persones en risc d'exclusió social i immigrants, estarà entre 6 i 10.  
Article 22. Tècnics d'enllaç  
El director territorial d'Ocupació del SERVEF corresponent assignarà a cada una de les entitats col·laboradores un tècnic que actuarà com a interlocutor entre aquestes i l'esmentada direcció territorial.  
Dita tècnica tindrà entre les seues funcions:  
a) Informar l'entitat col·laboradora, per escrit, sobre tràmits que ha de seguir en desenvolupar el taller.  
b) Estar informat de la realització de les proves de selecció i del seu contingut.  
c) Conéixer el començament i finalització de cada taller.  
d) Estar informat de les incidències succeïdes en cada taller.  
e) Coordinar les tasques necessàries per a dur a terme el control de qualitat de la docència.  
f) Vetlar pel correcte desenvolupament del taller i proposar les mesures oportunes a l'entitat col·laboradora o a la Direcció Territorial d'Ocupació i Treball del SERVEF si és el cas, inclosa la suspensió cautelar de l'acció formativa, en el termini de 10 dies des que es va efectuar la visita en què es van detectar les anomalies, sense que estes hagen sigut esmenades.  
g) Informar l'alumnat de la possibilitat d'acudir al seu centre SERVEF d'Ocupació, una vegada finalitzat el taller com apte, perquè l'especialitat cursada siga arreplegada en la seua demanda d'ocupació, a fi que puga ser inclòs en les ofertes d'ocupació de l'ocupació corresponent.  
Article 23. Selecció de l'alumnat  
1. L'entitat sol·licitant determinarà el perfil general de les persones participants en cada taller.  
2. En el supòsit de realitzar-se un procés de selecció, l'entitat sol·licitant haurà de comptar amb el personal tècnic, extern o intern, adequat que requerisca el procés de selecció de l'alumnat participant.  
3. L'entitat podrà sol·licitar al Centre SERVEF d'Ocupació una relació de possibles alumnes que s'ajusten al perfil per ella previst.  
4. Finalitzat el procés de selecció, es confeccionarà una acta firmada pel responsable d'aquest, així com pel responsable de l'entitat beneficiària, en què figuraran els barems utilitzats per a la selecció, les persones que hagen sigut seleccionades per a realitzar el taller, així com la llista de reserves i de no admesos.  
5. Es donarà prioritat en la selecció a les dones que hagen sigut objecte de violència domèstica.  
Article 24. Inici del taller  
1. És preceptiva la comunicació fefaent per part de l'entitat beneficiària, inclús per mitjà de fax, de la data d'inici de cada taller, que haurà de tindre lloc en el termini d'un mes a comptar de l'endemà de la notificació de la resolució de concessió de la subvenció, als tècnics d'enllaç, amb indicació de l'horari i del lloc d'impartició, tot això amb anterioritat a la dita data.  
2. L'entitat disposarà de 15 dies naturals des de l'inici del taller per a remetre a la Direcció Territorial d'Ocupació i Treball del SERVEF que corresponga la documentació següent:  
a) L'acta de selecció, si és el cas, que contindrà: relació d'alumnes presentats, seleccionats i reserves, així com una indicació de les actuacions realitzades i els criteris per a la selecció de l'alumnat.  
b) Relació nominal dels professors junt amb el seu currículum, ajustat al corresponent projecte d'actuacions.  
c) La relació de participants que comencen l'acció, el nombre de la qual no podrà sobrepassar l'assenyalat en la resolució de concessió.  
d) Els itineraris individualitzats d'inserció.  
e) El programa formatiu de les PNL, en el cas que estiga prevista la seua realització.  
f) Calendari lectiu, i si és el cas document acreditatiu del pertinent aval per a percebre un bestreta de la subvenció concedida, o declaració que s'aportarà el mateix en la primera mitat del taller.  
g) La pòlissa del assegurança d'accidents de l'alumnat, o si no n'hi ha la carta de garanties d'aquest, que serà sempre sense franquícia i que comprendrà almenys la cobertura següent:  
- Assistència mèdica, farmacèutica i hospitalària per quantia il·limitada de qualsevol accident durant l'horari de desenvolupament del taller, incloent les PNL i el temps necessari per al desplaçament dels alumnes des de la seua residència habitual al lloc d'impartició. El desplaçament haurà de cobrir qualsevol mitjà de locomoció.  
- Indemnització a les empreses on es desenvolupen les PNL pels danys que els pogueren causar els alumnes en el seu desenvolupament  
- Indemnització mínima de 12.000 euros per defunció o invalidesa permanent derivats d'un accident en el taller o en el desplaçament.  
- Indemnització diària dels alumnes derivada d'un accident en el taller que produïsca una impossibilitat temporal d'assistència. El període serà el que comprenga la dita incapacitat i fins a un màxim d'un any. La indemnització mínima serà de sis euros diaris.  
L'entitat col·laboradora estarà obligada a tindre la cobertura en l'assegurança d'accidents durant tot el període lectiu en què cada participant romanga d'alta en el taller.  
En el supòsit d'estar prevista la realització de PNL, es presentarà en l'indicat termini una relació d'empreses en què es realitzaran, així com una declaració firmada pel centre formatiu i les empreses fent constar l'assumpció dels compromisos previstos en este capítol, d'acord amb l'annex a la present Ordre.  
Article 25. Control del desenvolupament del taller  
1. Una vegada començat el taller i presentada la documentació anteriorment citada, l'entitat col·laboradora estarà obligada a aportar la següent documentació, d'acord amb les instruccions que li seran notificades amb anterioritat a l'inici del taller:  
· Control d'assistència mensual que contindrà la firma diària de l'alumnat assistent.  
· Parts d'alta i baixa produïts.   
· Comunicació d'incidències que es produïsquen en el desenvolupament de cada taller.  
2. Procedirà la suspensió cautelar del desenvolupament de l'acció formativa quan:  
· El taller no estiga en funcionament.  
· El personal tècnic docent o l'alumnat no estiguen presents.  
· L'alumnat estiga sent dedicat a funcions diferents de les establides en esta ordre.  
· El material de consum i/o els equips o dotacions no es corresponguen amb els aprovats en la resolució.  
· El personal tècnic docent no responga al perfil assenyalat en cada un dels respectius projectes d'actuació.  
· L'incompliment de la normativa en matèria de seguretat i salut en el treball.  
· Qualsevol altra causa greu que afecte el normal desenvolupament de l'acció formativa.  
Serà competent per a acordar la suspensió cautelar el director general del SERVEF, o la persona en qui delegue.  
Article 26. Altes i baixes dels alumnes  
1. L'entitat només podrà substituir les baixes produïdes per noves altes durant la primera mitat del taller. La tercera falta al mes no justificada de l'alumne determinarà la seua baixa.  
2. Es considerarà que un alumne és alta en un taller sempre que haja tingut una presència efectiva almenys de cinc dies lectius.  
Article 27. Avaluació de l'alumnat  
1. L'avaluació dels alumnes dels tallers serà contínua i es farà prenent com a referència els objectius establits per l'equip de formadors en les àrees establides en l'article 5 de la present Ordre.  
Es realitzarà una avaluació inicial en què s'estudie el nivell d'accés de l'alumnat quant a actituds, capacitats i coneixements bàsics, de manera que el procés d'ensenyança-aprenentatge puga adquirir el caràcter individualitzat que aquests programes requerixen.  
Durant el desenvolupament del Programa, cada docent farà el seguiment i l'avaluació del component formatiu que impartisca, i deixarà constància per escrit dels resultats de la dita avaluació contínua en les sessions de seguiment i avaluació que l'equip educatiu realitzarà periòdicament, supervisades per la persona que coordine el Programa.  
2. El SERVEF podrà comprovar la capacitació de l'alumnat que finalitze el taller.  
Article 28. Sobre la qualitat de la docència  
Durant la impartició de cada taller es podrà demanar l'opinió de l'alumnat sobre la docència que està rebent. L'entitat col·laboradora facilitarà l'accés i la realització de les proves oportunes, i així mateix serà informada del contingut i resultat d'aquests.  
Article 29. Finalització del taller  
A la conclusió de cada taller es presentarà una acta que continga les qualificacions finals de l'alumnat assistent, una memòria final que expose els objectius del taller i els resultats aconseguits, així com la documentació acreditativa de què, respecte de les PNL, s'han efectuat les comunicacions assenyalades en l'article 3.  
El termini de presentació de la dita documentació serà el de 15 dies naturals des de la finalització del taller.  
El SERVEF expedirà el corresponent certificat individualitzat d'aprofitament a les persones que hagen superat amb èxit el taller, amb indicació dels mòduls formatius completats, la duració de cada mòdul, així com la realització de PNL, la seua duració i l'empresa en què s'han desenvolupat. Així mateix, s'indicaran les dades del registre del certificat.  
Capítol V  
Pràctiques no Laborals  
Article 30. Àmbit d'aplicació  
Els tallers podran incloure, amb caràcter voluntari per a l'entitat organitzadora, un període de Pràctiques no Laborals que es realitzaran en empreses com a part integrant de l'acció formativa.  
Per a la selecció de la possible empresa on realitzar les PNL les entitats beneficiàries podran utilitzar els servicis de les Cambres de Comerç, Indústria i Navegació.  
Article 31. Objectius  
Les PNL tenen com a objectius, entre altres:  
a) Facilitar la inserció laboral de l'alumnat participant en els tallers, per mitjà de la realització de pràctiques en centres de treball que reproduïsquen les condicions habituals de l'entorn empresarial.  
b) Complementar l'adquisició per l'alumnat de la competència professional aconseguida, per mitjà de la realització d'un conjunt d'activitats de formació identificades entre les activitats productives del centre de treball.  
c) Contribuir a l'èxit de les finalitats generals de la formació professional (adquisició de la competència professional característica de cada ocupació, i una identitat i maduresa professionals motivadores de futurs aprenentatges i adaptacions al canvi de qualificacions).  
d) Facilitar l'avaluació dels aspectes més rellevants de la competència professional adquirida per l'alumnat i, si és el cas, acreditar els aspectes més representatius de la competència requerida en l'ocupació (expressada pel perfil de cada ocupació), que no poden comprovar-se en el centre formatiu per exigir situacions reals de producció.  
e) Adquirir el coneixement de l'organització productiva corresponent al perfil professional i el sistema de relacions sociolaborals del centre de treball, a fi de facilitar la seua futura inserció professional.  
Article 32. Programa formatiu  
1. L'entitat beneficiària elaborarà, d'acord amb el centre de treball en què es realitzen PNL, un programa formatiu en què, necessàriament, haurà de constar:  
a) Àrees o departaments del centre de treball en què participarà l'alumnat, amb la temporalització corresponent a cada u.  
b) Desenvolupament de les activitats en cada àrea o departament, amb especificació de:  
· Activitats formatiu-productives, que han de servir per a executar o, si és el cas, completar la competència professional requerida en l'ocupació.  
· Activitats d'avaluació que han de permetre a l'alumne demostrar la competència professional objecte d'acreditació i a l'instructor del centre de treball obtindre suficient evidència d'aquesta.  
2. S'haurà de notificar als representants legals dels treballadors de les empreses on estiga prevista la realització de les PNL, el programa d'aquests, així com les persones participants.  
Article 33. Avaluació de les PNL  
El centre de treball en què es desenvolupe la PNL designarà un instructor per cada tres alumnes o fracció d'entre el personal qualificat d'aquesta, i les funcions del qual seran les següents:  
· Supervisar i recolzar tècnicament els alumnes en el desenvolupament de les pràctiques.  
· Distribuir les tasques entre l'alumnat.  
· Col·laborar en l'avaluació dels alumnes.  
Article 34. Funcions i tasques  
El seguiment i l'avaluació de l'alumnat seran realitzats pel professorat de l'entitat beneficiària, en col·laboració amb l'instructor del centre de treball.  
Article 35. Període de realització  
La PNL, en aquells casos en què estiga programada, es realitzarà en l'últim període del taller, i la seua duració estarà compresa entre 100 i 200 hores, ajustant-se el seu horari al del centre de treball.  
Article 36. Relació alumne-centre de treball  
1. La relació entre l'alumne i el centre de treball no tindrà, en cap cas, naturalesa jurídica laboral o funcionarial. Per tant, els alumnes no podran percebre cap retribució per la seua activitat formativa, ni pels resultats que puguen derivar-se d'ella.  
2. L'empresa no podrà cobrir, ni tan sols amb caràcter interí, cap lloc de treball en plantilla amb l'alumne que realitze activitats formatives en ella, llevat que s'establisca a este efecte una relació laboral de contraprestació econòmica per servicis contractats. En este cas, es considerarà que l'alumne abandona el «programa formatiu» en el centre de treball, fet que haurà de ser comunicat per l'empresa o institució col·laboradora al professor-tutor, qui procedirà a donar de baixa a aquest, ja que la PNL i la contractació han de quedar perfectament delimitades.  
3. L'alumnat estarà cobert, en tot cas, per l'assegurança a què fa referència l'article 24.2.  
Article 37. Compensació econòmica a les empreses col·laboradores  
Per la realització de PNL, les empreses privades col·laboradores podran percebre una compensació econòmica per alumne/hora de pràctica de 0,6 euros.  
DISPOSICIONS ADDICIONALS  
Primera   
A fi d'atendre les ajudes sol·licitades a l'empara de la present Ordre es destinaren a càrrec del subprograma pressupostari 322.52 dels Pressupostos de la Generalitat per a l'exercici 2008:  
- Per a persones en situació de desocupació 3.473.600 euros amb càrrec la línia T5698000.  
- Per a persones discapacitades 5.142.000 euros a càrrec de la línia T5253000, per a subvencions de despesa corrent, susceptible de ser cofinançada fins al 50% pel Fons Social Europeu, i 400.000 euros a càrrec de la línia T0587000, per a subvenció d'inversions.  
- Per a persones en risc d'exclusió social, 4.494.000 euros a càrrec de la línia T5252000 susceptible de ser cofinançada fins al 50% pel Fons Social Europeu.  
- Per a immigrants, 4.170.000 euros a càrrec de la línia T5258000 susceptible de ser cofinançada fins al 50% pel Fons Social Europeu.  
Segona  
En el no previst en la present Ordre, és aplicable la normativa bàsica continguda en la Llei 38/2003, de 17 de novembre, General de Subvencions, en el Reglament de la mateixa aprovat per Reial Decret 887/2006, de 21 de juliol, i les prescripcions contingudes en els articles del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, que aplicant-se a aquesta matèria no estiguen en contradicció amb aquella.  
Tercera  
Atés que els beneficiaris de les accions formatives a impartir a l'empara de la present Ordre són els treballadors desocupats, als quals se'ls facilita una qualificació professional que facilita la seua inserció laboral, d'acord amb allò que s'ha indicat en el punt (6) de l'exposició de motius del Reglament (CE) NÚM. 68/2001 de la Comissió, les ajudes previstes en aquesta no complixen amb el requisit de l'avantatge econòmic per a una empresa ni amb el falsejament de la competència afectant els intercanvis comercials entre els estats membres, i en conseqüència, queden excloses de l'aplicació del principi d'incompatibilitat amb el mercat comú, formulat en l'article 87 del Tractat, no sent, per tant, obligatòria la notificació d'aquestes, a la Comissió Europea  
DISPOSICIONS FINALS  
Primera  
Es faculta el director general del SERVEF per a dictar totes les instruccions que siguen necessàries per al desenvolupament i l'execució del que disposa la present Ordre.  
Segona   
Contra el present acte, que posa fi a la via administrativa, podran els interessats interposar recurs contenciós administratiu en el termini de dos mesos, comptats des de l'endemà de la seua publicació, davant de la Sala contenciosa Administrativa del Tribunal Superior de Justícia de la Comunitat Valenciana, d'acord amb el que preveu els articles 10.1.a) i 46.1 de la Llei 29/1998, de 13 de juliol, reguladora de la jurisdicció contenciosa administrativa, o, potestativament, recurs de reposició davant d'aquest mateix òrgan en el termini d'un mes, computat en els termes ja dits, segons el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjuí que es puga interposar qualsevol altre recurs dels previstos en la vigent legislació.  
En cas d'entitats locals, podran interposar recurs contenciós administratiu davant d'idèntic òrgan jurisdiccional, de conformitat amb el que establixen els articles 10, 44 i 46.6 de la Llei 29/1998, de 13 de juliol, reguladora de la Jurisdicció Contenciosa Administrativa, en el termini de dos mesos a partir de l'endemà a la notificació, llevat que hi haguera hagut el requeriment a què fa referència l'article 44 de la mencionada Llei, i en este cas l'esmentat termini comptarà des de l'endemà a aquell en què es reba la comunicació de l'acord exprés o s'entenga presumptament rebutjat.   
València, 12 de març de 2008  
El vicepresident segon del Consell i   
conseller d'Economia, Hisenda i Ocupació,  
GERARDO CAMPS DEVESA  
Annex  
Model de declaració de realització de Pràctiques no Laborals  
Sr/Sra \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, com a representant del Centre Formatiu \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, i Sr/Sra \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_,  
\_\_\_\_\_\_\_\_\_\_\_\_\_\_\_\_\_\_\_\_\_, com a representant de l'empresa \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, dedicada principalment a l'activitat de \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_,  
DECLAREN  
Que havent-se sol·licitat subvenció per a la realització d'un taller de Formació i Inserció Laboral, a l'empara de l'Ordre de \_\_ de \_\_\_\_\_\_\_ de \_\_\_, de la conselleria d'Economia, Hisenda i Ocupació, per la qual es determina el Programa de Tallers de Formació i Inserció Laboral i es regula el procediment per a la concessió d'ajudes durant l'exercici de 2008 es desenvoluparà en l'empresa amunt mencionada un període de Pràctiques no Laborals com a part integrant del taller, per la qual cosa ambdós parts assumixen els compromisos previstos en el capítol V de la dita Ordre.  
, de 2008  
SEGELL I FIRMA DEL CENTRE FORMATIU   
SEGELL I FIRMA DE L'EMPRESA